钦定古今图书集成/明伦汇编/官常典/第716卷 > 李苗
## 钦定古今图书集成/明伦汇编/官常典/第716卷 > 李苗

按《魏书》本传：“苗字子宣，梓潼涪人。父膺，萧衍尚书郎、
太仆卿。苗出后叔父略。略为萧衍宁州刺史，大著威
名。王足伐蜀也，衍命略拒足于涪，许其益州。及足还
退，衍遂改授。略怒，将有异图，衍使人害之。苗年十五，
有报雪之心。延昌中，遂归阙，仍陈图蜀之计。于是大
将军高肇西伐，诏假苗龙骧将军乡导统军。师次晋”
寿，世宗晏驾，班师。后以客例除员外散骑侍郎，加襄
威将军。苗有文武才干，以大功不就，家耻未雪，常怀
慷慨，乃上书曰：“昔晋室数否，华戎鼎沸，三燕、两秦，咆
勃中夏，九服分崩，五方圮裂。皇祚承历，自北而南，诛
灭奸雄，定鼎河、洛，唯独荆、扬，尚阻声教。今令德广被
于江、汉，威风远振于吴、楚，国富兵彊，家给人足，以九
居八之形，有兼弱攻昧之势。而欲逸豫，遗疾子孙，违
高祖之本图，非社稷之深虑。诚宜商度东西戍防轻
重之要，计量疆场险易安危之理，探测南人攻守窥
觎之情，筹算卒乘器械征讨之备，然后去我所短，避
彼所长，释其至难，攻其甚易，夺其险要，割其膏壤，数
年之内，荆、扬可并。若舍舟楫，即平原，敛后疏前，则江
淮之所短。弃车马，游飞浪，乘流驰逐，非中国之所长。
彼不敢入平陆而争衡，犹我不能越巨川而趣利。若
俱去其短，各恃其长，则东南未见可灭之机，而淮沔
方有相持之势。且夫满昃相倾，阴阳恒理，盛衰递袭，
五德常运。今以至彊攻至弱，必见吞并之理；如以至
弱御至彊，焉有全济之术？”故明王圣主，皆欲及时立
功，为万世之业。去高而就下，百川以之常流；取易而
避难，兵家以之恒胜。今巴蜀孤悬，去建邺辽远，偏兵
独戍，溯流十千。牧守无良，专行劫剥，官由财进，狱以
货成，士民思化，十室而九，延颈北望，日觊王师。若命
一偏将，吊民伐罪，风尘不接，可传檄而定“守白帝之
厄，据上流之险，循士治之迹，荡建邺之逋，然后偃武
修文，制礼作乐，天下幸甚！岂不盛哉！”于时肃宗幼冲，
无远略之意，竟不能纳。正光末，二秦反叛，侵及三辅。
时承平既久，民不习战。苗以陇兵彊悍，且群聚无资，
乃上书曰：“臣闻食少兵精，利于速战；粮多卒众，事宜
持久。今陇贼猖狂，非有素蓄，虽据两城，本无德义，其
势在于疾攻，日有降纳，迟则人情离阻，坐受崩溃。”夫
飙至风起，逆者求万一之功；高壁深垒，王师有全制
之策。但天下久泰，人不晓兵，奔利不相待，逃难不相
顾，将无法令，士非教习，以㤭将御惰卒，不思长久之
计，务奇正之通，必有莫敖轻敌之志，恐无充国持重
之规。如令“陇东不守，汧军败散，则二秦遂彊，三辅危
弱，国之右臂，于斯废矣。今且宜勒大将，深沟高垒，坚
守勿战，别命偏师精兵数千，出麦积崖，以袭其后，则
汧、岐之下，群妖自散。”于是诏苗为统军，与别将淳于
诞俱出梁、益，隶行台魏子建。子建以苗为郎中，仍领
军，深见知待。孝昌中，还朝，镇远将军、步兵校尉。俄兼
尚书右丞，为西北道行台，与大都督宗正珍孙讨汾、
绛、蜀贼，平之。还，除司徒司马，转太府少卿，加龙骧将
军。于时萧衍、巴西民何难尉等豪姓相率请讨巴蜀
之间。诏苗为通直散骑常侍、冠军将军、西南道慰劳
大使。未发，会杀尔朱荣，荣从弟世隆拥荣部曲，屯据
河桥，还逼都邑。孝庄亲幸大夏门，集群臣博议。百僚
恇惧，计无所出。苗独奋衣而起曰：“今小贼唐突如此，
朝廷有不测之危，正是忠臣烈士效节之日，臣虽不
武，窃所庶几。请以一旅之众，为陛下径断河梁。”城阳
王徽、中尉高道穆赞成其计，庄帝壮而许焉。苗乃募
人于马渚上流，以舟师夜下，去桥数里便放寡船。河
流既驶，倏忽而至。贼于南岸望见火下，相蹙争桥。俄
然桥绝，没水死者甚众。苗身率士卒百许人，泊于小
渚，以待南援。既而官军不至，贼乃涉水与苗死斗。众
寡不敌，左右死尽，苗浮河而殁，时年四十六。帝闻苗
死，哀伤久之，曰：“苗若不死，当应更立奇功。”赠使持节、
都督梁益巴东梁四州诸军事、车骑大将军、仪同三
司、梁州刺史、河阳县开国侯，邑一千户，赗帛五百疋，
粟五百石，谥忠烈侯。苗少有节操，志尚功名，每读《蜀
书》，见魏延请出长安，诸葛不许，尝叹息谓亮无奇计，
及览《周瑜传》，未曾不咨嗟绝倒。太保、城阳王徽，司徒、
临淮王彧重之，二王颇或不穆，苗每谏之。及徽宠势
隆极，猜忌弥甚。苗谓人曰：“城阳蜂目，先见豺声，今转
彰矣。”解鼓琴，好文咏，尺牍之敏，当世罕及。死之日，朝
野悲壮之。及庄帝幽崩，世隆入洛，主者追苗赠封，以
白世隆。世隆曰：“吾尔时群议更一二日，便欲大纵兵
士，焚烧都邑，任其采掠。赖苗京师获全，天下之善士
也，不宜追之。”

===奚毅===按《通鉴纲目》：魏主子攸，庚戌，九月，尔朱荣请入朝，城
阳王徽等劝因其入刺杀之。魏主疑未定，而谋颇泄，
人怀忧惧。武卫将军奚毅，建义初，往来通命，魏主期
之甚重，然犹以荣党，不敢与之言情。毅曰：“若必有变，
臣宁死，陛下不能事契胡。”魏主曰：“朕保天柱无异心，
亦不忘卿忠款。”及荣至洛阳，魏主即欲杀之，以天穆
在并州，恐为后患，故忍未发。毅又见魏主求间，魏主
知其诚，乃召城阳王徽及杨侃、李彧，告以毅语。及天
穆至，魏主乃召中书舍人温子昇，告以杀荣状，并问
以杀董卓事，子昇具通本末。魏主曰：“王允若赦凉州
人，必不至此。”良久，又曰：“吾宁为高贵乡公死，不为常
道乡公生。若杀荣与天穆而赦其党，亦应不动耳。”应
诏王道习曰：“尔朱世隆、司马子如、朱元龙特为荣所
委任，具知天下虚实，亦不宜留。”徽、侃皆曰：“若世隆不
全仲远、天光，岂有来理！”魏主亦以为然。乃伏侃等于
光明殿东。荣与天穆并入座，食未讫，起出，事不果，谋
遂泄。世隆又以告荣，劝其速发，荣不听。魏主乃伏兵
光明东序，声言皇子生，遣徽驰告荣，荣遂与天穆俱
入。李侃晞等抽刀从东户入，荣即起趋御坐。魏主先
横刀膝下，遂手刃之，天穆亦死。内外喜噪，百僚入贺。
魏主登门大赦，遣奚毅将兵镇北中城。是夜，尔朱世
隆率荣部曲走屯河阴，欲还北。司马子如曰：“当此之
际，不可以弱示人，若亟北走，恐变生肘腋。不如分兵
守河桥，还军向京师，出其不意，或可成功。假使不得
所欲，亦足示有馀力，使天下畏我之强，不敢叛散。”世
隆从之，攻河桥，杀奚毅，据北中城。